
		
			
					
					Chapter 1
				

					
					Chapter 2
				

					
					Chapter 3
				

					
					Chapter 4
				

					
					Chapter 5
				

					
					Chapter 6
				

					
					Chapter 7
				

					
					Chapter 8
				

					
					Chapter 9
				

					
					Chapter 10
				

					
					Chapter 11
				

					
					Chapter 12
				

					
					Chapter 13
				

					
					Chapter 14
				

					
					Chapter 15
				

					
					Chapter 16
				

					
					Chapter 17
				

					
					Chapter 18
				

					
					Chapter 19
				

					
					Chapter 20
				

					
					Chapter 21
				

					
					Chapter 22
				

					
					Chapter 23
				

					
					Chapter 24
				

					
					Chapter 25
				

					
					Chapter 26
				

					
					Chapter 27
				

					
					Chapter 28
				

					
					Chapter 29
				

					
					Chapter 30
				

					
					Chapter 31
				

					
					Chapter 32
				

					
					Chapter 33
				

					
					Chapter 34
				

					
					Chapter 35
				

					
					Chapter 36
				

					
					Chapter 37
				

					
					Chapter 38
				

					
					Chapter 39
				

					
					Chapter 40
				

					
					Chapter 41
				

					
					Chapter 42
				

					
					Chapter 43
				

					
					Chapter 44
				

					
					Chapter 45
				

					
					Chapter 46
				

					
					Chapter 47
				

					
					Chapter 48
				

					
					Chapter 49
				

					
					Chapter 50
				

					
					Chapter 51
				

					
					Chapter 52
				

					
					Chapter 53
				

					
					Chapter 54
				

					
					Chapter 55
				

					
					Chapter 56
				

					
					Chapter 57
				

					
					Chapter 58
				

					
					Chapter 59
				

					
					Chapter 60
				

					
					Chapter 61
				

					
					Chapter 62
				

					
					Chapter 63
				

					
					Chapter 64
				

					
					Chapter 65
				

					
					Chapter 66
				

					
					Chapter 67
				

					
					Chapter 68
				

					
					Chapter 69
				

					
					Chapter 70
				

					
					Chapter 71
				

					
					Chapter 72
				

					
					Chapter 73
				

					
					Chapter 74
				

					
					Chapter 75
				

					
					Chapter 76
				

					
					Chapter 77
				

					
					Chapter 78
				

					
					Chapter 79
				

					
					Chapter 80
				

					
					Chapter 81
				

					
					Chapter 82
				

					
					Chapter 83
				

					
					Chapter 84
				

					
					Chapter 85
				

					
					Chapter 86
				

					
					Chapter 87
				

					
					Chapter 88
				

					
					Chapter 89
				

					
					Chapter 90
				

					
					Chapter 91
				

					
					Chapter 92
				

					
					Chapter 93
				

					
					Chapter 94
				

					
					Chapter 95
				

					
					Chapter 96
				

					
					Chapter 97
				

					
					Chapter 98
				

					
					Chapter 99
				

					
					Chapter 100
				

					
					Chapter 101
				

					
					Chapter 102
				

					
					Chapter 103
				

			

		
		
			

		
	
 Wolof



 Tànk-ndànk



 5



 2018


 Ce travail est disponible sous la licence Creative Commons Attribution 4.0 IGO. Sous cette licence, il est accordé le droit de copier, de distribuer, de diffuser et d’adapter ce document y compris à des fins commerciales selon les conditions énoncées sur le site électronique suivant :



 https://creativecommons.org/




 Li téere bi ëmb



 Sunu gornaomaŋu ekool ........................................................... 4



 Maalaw gisul raay bi ................................................................ 20



 Waxtaan ci Mbegaan Nduur. .................................................... 44



 Njëmbët Mbóoj ........................................................................ 64



 Karolin Fay .............................................................................. 84


 Sunu ekool dafa am goornomaŋ bu elewi kalaas yépp fal, muy lijjanti sunu lépp.



 Man Mbeen lañu tànn persidaŋ, ma jiite mbooloom Ministari goornomaŋ bi.



 Talaata ju ne, ca ngoon, la sunu goornomaŋ bi di daje ci ab kalaas, su nu wàccee.



 Ci ndaje moomu, danu fay waxtaane yu soxal sunu ekool.



 Ministar bu ne dina wax fi mu tollu ci liggeey bi ñu ko dénk.




 Sunu Goornomaŋu ekkol


 Ministeer yi ñooy : Njàng, Koppar, Caada, Jokkoo, Tàggat-yaram, Kéew,



 Njënd ak Njaay.



 Ministeer bu ne am na lu muy toppatoo ci biir goornomaŋ bi.



 Su amee lu deme ni xuloo walla tiis, goornomaŋ bi dina ci dugal loxoom.



 Ci xumbalu ekool bi mujj, Ministeeru Xibaar moo yëgale xew-xew bi ak natt yi.



 Ministeeru Koppar bi moo dajale natt yi.



 Bi mu dajalee xaalis bi ba noppi,



 mu yëgal ko Mbeen, mu woote ndaje.





 Ba nu dajee, Ministeeru Koppar yi wax tolluwaayu elew yi natt ak xaalis bi.



 Ci waxtaan woowu la ñu dogale li ñuy def lépp ci xaalis bi.



 Bi nu noppee, Mbeen jébbal xaalis ba njiitu kureel gi yore lépp luy xew-xew.



 Kureel gi, am na persidaŋ ak fanweeri elew yu ca bokk di ko jàppale.



 Su xew-xew amee, ci fanweeri elew yooyu lañuy tan ñi koy doxal.



 Ñooy ànd doxal xew-xew ba, ca ba muy


 door, ba keroog ba muy jeex.



 Persidaŋu kureel gi mooy saytu ñi nu tànn ngir xew-xew bi jaar yoon.



 Su xew-xew naree am, ñooñu nu tànn ñoo koy gën a tasaare ci ekool bi.



 Ñooy wër itam ci kalaas yi, dajale natt yi ba lépp mat, ñu jébbal persidaŋ bi.



 Su xaalis bi doyul ci xew wi, nu gëstu pexe yu ñu ko mottalee.



 Leeg-leeg, nu yokk natt yi mbaa nu wut ndimbal ci mbootaayu waajuri elew yi.




 Ministar bi féetewoo wàllu jokkoo dinanu xelal, jàppale nu.



 Nu am xalaatu sàkku ndimbal ci kilifa koñ bi sunu ekool nekk.



 Dinanu wut itam ndimbal ci jàngalekat yi nekk ci ekool bi.



 Bi nuy def masoret, danuy dem ci jàngalekatu tàggat-yaram mu jàppale nu.



 Moom, moo nu boole ak ki nu jàngal doxu masoret ba nu mokkal ko.



 Li gën a jafe ci doxu masoret, mooy fexe ba bant bi ki jiitu yor bañ a wadd.




 Ki jiitu moo yor lépp, ñi ko topp, ci moom lañuy xool.



 Tàggatu doxu masoret, def nañu ci lu tolloo ak weer.



 Ci jamono jooju, Ministeeru Caada bi jàppale nanu, nu bind benn tiyaatar ci wàllu jàng.



 Elew yi bëgg tiyaatar ñëw booksi, nu ànd jàng li nu bindoon, di ko nafar.



 Bés bu ne, su nu wàccee, danuy daje, di jéemantu tiyaatar bi, di ko jubbanti.



 Noonu lanu ko jàppoo ba ku ne mokkal wàll wa nga ca am.




 Terewul nuy wéy di daje, di gën a rafetal liggeey bi, di dajale ndimbal yi.



 Ci nit ñi nu dig, am na ci ñu am kàddu ak ñu nuy nëbbatu.



 Amu ci kenn kuy gaaw a dellu gannaaw ci li mu tàmbali.



 Leegi, nu ngi ci luye ay baas ay siis ak a defar bànderol yi nuy lonk.



 Dinanu defar itam paas yi nuy jaay ñiy seetaansi masoret yi ak tiyaatar bi.



 Njëgu paas bi barewul ndax danoo bëgg elewi ekool bi yépp ñëw seetaansi.




 Sunu goornomaŋ bi, ñi ci bokk dañoo dëgër, dinañu topp mbir ba mu sës.



 Dinanu luye ay saret yu jëli baas yi ak siis yi, indil nu leen.



 Su ko defee, nu lal yenn baas yi ci suuf, yi ci des ñu defar ci tànt bi.



 Am na elew yuy teg siis yi, raŋale leen ba mu baax.



 Su biye yi noppee, ñu tànn elew yi koy jaay, ci biir ekool bi ak ca biti.




 Ñépp la nuy jaay biye, tàmbalee ko ca direktëer, jàngalekat, sekerteer, dunu bàyyi kenn !



 Gone yi nu bokkal kër ak yi dëkk ci koñ yi dinanu leen jaay biye.



 Dem nanu toppatooji permi ca njiitu kàrce bi.



 Elewi kalaas yu kawe yi ñoo yore woon wàllu kaarànge gi.



 Nu luye nu yoreel wàllu misig ak mikoro aki tëggkat.




 Dem nanu ca Meer ba, diis ko sunu soxla wànte dimbal lu tuuti lanu fa jële.



 Lu ci dëng, nu jubbanti ko ba mu tegu ci yoon.



 Amal xew wu deme nii, yombul te laaj na nit ñu bare ñu booloo ci liggeey bi.



 War nañoo déggoo, ku ne def li ñu ko sas ndax lépp jaar yoon.



 Xew wi ñuy amal, su baaxee, ñi bokkoon di ko def ñoo moom ndam li !



 Ñu jàpp ne alalu mbooloo, ñépp a ko bokk, ñépp a ko war a sàmm.




 Su nuy doxal liggeey bi, war nañu cee boole ñépp, góor, jigeen, xale ak mag.



 Xel dafa bare te bokkul, moo waral, bu nu xeeb xalaatu kenn.



 Su bés bi jotee, war nañoo sàmm waxtu wi xew wi war a tàmbali.



 Ci kureel gi yor mbiri xew-xew, dina am ku féetewoo wàll woowu.



 Kaarànge xew wi, lu am solo la,



 rawatina ci jamono ji ñuy jaay paas yi.



 Moo waral ñu war a fàggu ba sàmm xew wi, suy am ak su noppee.




 Su xew wi jeexee, dina am liggeey yu des, ci ñi ko amaloon.



 Ci yooyu, man nañu cee lim :



 xam xaalis bi xew wi indi



 Fey bor yi xew wi indi ak xaalis bi mu jur.



 Baas yi ak siis yi, su ñu mënul a dellu ci guddi gi, na nekk fu wóor.



 Su loolu amul, manees na leen a jël, fay bor bu rëy fekk leen ca.




 Su xew wi jeexee, gornamaŋ bi dafay daje xoolaat ni ñu ko doxale.



 Waruñoo bàyyi dara : lan a dox ak lan a doxul lañuy seet ak li waral loolu.



 Moo waral loolu lépp la elew yi war a xam, ci xamin wu leer nàññ.



 Ci noonu, la mbooloom elew yiy dugal seen loxo ci liggeey bi di yokkoo.



 Su ñu fayee bor yépp, li des ci xaalis dañu koy denc ci kees gi.




 Xew-xew bi yemul rekk ci doxu masoret yi ndax tiyaatar bi neexoon na lool.



 Dina laaj ñu seet lu tax tiyaatar bi neex mbaa mu ñàkk a neex.



 Gëstu biy indi tontu ci laaj yooyu, lu baax la ci liggeey bi beneen yoon.



 Ñépp a war a yëg li jóge ci gëstu bi, te yokk walla mu wàññi.



 Li ñu jàng ci doxalinu liggeey bi, dina am njariñ sunuy amalaat xew.




 Sunu goornomaŋu ekool dinay jóg, dem ci kër elew yi am tiis walla ñu feebar.



 Su amee ñàkk a jubboo gu ñu seetlu ci ekool bi,goornomaŋu ekool dina ci jëf.



 Ñaxtu yu jóge ci elew yi jëm ci njiiti ekool,goornomaŋ bi dina ko jottali.



 Elew bu ñu seetlu mu am jafe-jafe, dinañu ko seet ba xam ndimbal li war.



 Li goornomaŋu ekool bi bëgg a def lépp, alalam àggu fa.




 Li tàmbali, wone na ne, ànd jàppoo di liggeey, yombul wànte bare na njariñ.



 Ay gone ñoo dajaloo bëgg seen ekool soppeeku bërëb bu neex a nekk.



 Ba tey, turu goornomaŋ misaal la ci doxal réew mi ëllëg.



 Ci biir goornomaŋ ekool, Ministar yu góor ñi ak yu jigeen ñi ñooy tolloo.



 Elew yépp war nañoo gis seen bopp ci biir goornomaŋ bi ñu fal.




 Ca weer yale, benn jafe-jafe dafa ñagasaloon sunu diggante ak waa ekool bi.



 Dafa amoon benn jàngalekat bu doon dóore, ñépp ragal ko.



 Su joxe ab jéemantu, ku am lim bu yées fukk, dina la dóor te yat lay dóoree.



 Benn bés, mu am xale bu jigeen bu xam ne dina ko dóor.



 Jàngalekat bi jël yat wa jëm ci xale bi, mu daw tëb, daanu, tànkam damm.




 Mbir moomu indi na coow lu rëy ci sunu ekool, goornomaŋ bi moo ko saafara.



 Tey jii, amul benn jàngalekat bu ñemee dóor benn elew ci sunu ekool.



 Jàngalekat bi daan dóore, yoon daan na ko te jóge na sunu ekool.



 Leeg-leeg, nu woo boroom xam-xam, jigeen mbaa góor, mu ñëw defal nu waxtaan.



 Ci weer wii weesu, am na depite bu jigeen bu nu waxtaanalsi woon ci liggeeyam.




 Def na nu ay tukki ci fu deme ni Gore, Park Aan ak ayeropooru Jas.



 Loolu yokk na sunu xam-xam, yaatal sunu gis-gis.



 Sunu ekool am na elew yu bëgg a doon dawalkatu ropalaan, bu ñu màggee!



 Am na ñu bëgg a liggeey ci wàllu rabu àll yi.



 Ñeneen, dañoo bëgg a nekk ay jàngalekatu démb !



 Bi nu demee Park Aan, Gore ak ayeropoor la bëgg-bëgg yooyu feeñ.




 Man Mbeen, Peresidaŋu sunu goornomaŋu ekool damaa bëgg a jiite réew mi, su ma màggee !



 Fu ma tollu, maa ngi jàng bu baax ekool,ngir mën a jiite Senegaal ëllëg.



 Nun ay ndaw lanu yu jigeen ak yu góor, yuy jàng, bëgg tekki su nu màggee.



 Dinaa jiite samay Ministar nu ànd doxal sunu liggeey ci sunu biir goornomaŋ ekool.



 Goornomaŋu ekool daara la juy jàngal elew yi ni ñuy doxale liggeeyu mbooloo.



 Laaj yi :



 Ñaata ministeer ñoo nekk ci goornomaŋu ekool bi ?



 Persidaŋu goornomaŋu ekool bi nu mu tudd ?



 Lu goornomaŋ ekool bi dib def su amee elew yuy ñaxtu?



 Lu ngeen xalaat ci xew-xew bi goornomaŋu ekool bi def ?


 Siga ak xaritam Fara wàcc nañu ekool.



 Ñu ngi werante ci yoon wi.



 Siga ne ko : « Maalaw gisul raay bi, Lat Joor dem na nii.»



 Fara ne Maalaw : « Céy Maalaw, lawbe yaa ngi nii.»



 Siga ne ko Maalaw mooy Fas wi bañ sa bañukaay ba.



 Fara tontu ko : «Maalaw mooy njiitu lawbe yi.»




 Maalaw gisul raay bi


 Siga ne : « Nanu dem seeti sama maam, mu àtte nu.



 Maam Faatu moo ma nettaliwoon cosaanu Maalaw. »



 Ba nu eggee, nuyu waa kër gi, jubal néegu maam Faatu.



 Fëgg nanu bunt bi, Maam Faatu ne : « kooku ? »



 Siga tontu ko, ñu dugg ci néeg bi, mu dalal leen.





 Siga wonale ko ak xaritam, wax ko lu waral nu seetsi ko.



 Maam Faatu may leen ndox ci ndaawam, ñu naan.



 Mu ne leen : « Xale bu bëggee xam,



 dafa war a yaru.



 Bu ko defee, jege mag dina ko yomb.



 Na fekk mag xam, laabir, ubbéeku.



 Yeen ay sunu ndono,



 dunu leen bañal dara.»


 Maam Faatu ne leen : « Yeen ñaar, am ngeen dëgg.»



 Sama sët bi, li mu la wax,



 maa ko ko nettali.



 Turu Maalaw, lawbe lañu koy wax.



 Loolu la woykat yi jël def taasu,



 di ci fecc.



 Lawbe, askan wu am jom la,



 wu nangu liggeey la.



 Mën nañu yatt, defar gënn ak kuur.





 Noonu Fara muuñ, ne ko : « Lu ma la waxoon ? »



 Siga ne ko : « Bul gaawtu yëkkati loxo mel ne ku gañe. »



 Mu ne ko : « Teeyal, amaguloo ndam de.



 Sama maam jeexalagul waxtaan,



 day door de.



 Boo dégloo, dinga dégg. »


 Maam Faatu ree ba kekku ne : «sama sët yee baax waay !



 Seen xaritoo neex na ma lool, àdduna nii la.



 Dëkk di xuloo ak a téesante, jaru ko.



 Demlante, waxante dëgg, jar na ko.



 Bu leen kenn féewale, nekk leen benn.»




 Mu ne leen : « Ku nekk ci yéen dégg na turu Lat Joor.



 Démb, moo nekkoon buur ca kajoor.



 Bañ ku noot askanam a ko taxoon a jóg.



 Looloo ko boole ak tubaab yi, xam ne raay bi yoonu nooteel la.



 Soo nangoo, ñu takk la buum



 di la diri fu nekk.



 Moom sa bopp moo nekkoon bàkkam ».




 Maam ne leen : « Sunu warugar mooy ñu fàttali leen démb.



 Xew-xewi démbbare nañu,



 li nu ci denc, yaa na.



 Bu nu ci seppee,



 génne ci Lat joor am na lu tax.



 Siga ne : « Maam Lat Joor,



 jàmbaar la woon de.



 Aka am fit, aka am fulla ak fayda.



 Ndax ku mel ne moom amatina ? »




 Fara ne ko : « Waawaaw, man sama yaay lingeer la !



 Li ma bëgg wax mooy jigeen ñépp ay lingeer lañu.



 Am nañu jom, ñoom dañuy liggeey.



 Bu dul woon ñoom, kër yi màbb,



 njaboot gi tas.



 Xanaa déggoo ñu naan, waaw Kumba.



 Mooy sunu taasu. »




 Maam ne leen :« Waaw Kumba,



 sama sët yi !



 Lat joor, fas yu bare la daan war.



 Am na fas wu ñu naan Liccin Céeli.



 Am na weneen wu nu naan Suusalub Kaani.



 Woowe na fasam Néeg bu ràpp.



 Tudde na fas Peccum xal, Néew we ak Nelawi buur.




 Fas wi ñu gën a xam mooy Maalaw.



 Lat Joor dafa doon bañ ne raay



 du fi am mukk.



 Fasam Maalaw itam lànk,



 ne du gis mukk raay bi.



 Fas woowu jar na xamle,



 woyam dootul fey mukk.



 Wax leen ci kaw, Maalaw gisul raay bi.




 Noonu Siga ak Fara tàmbalee woy.



 Ñu ngi naan, Maalaw gisul raay bi.



 Maalaw bañ na raay bi.



 Maalaw jéppi na raay bi.



 Maalaw sib na raay bi.




 Maam ne : « Bu doon nit ma ne aka am ngor ak kóllëre.



 Sama sët yi, nanu toppatoo mala yi.



 Bés bu jot, seen jëf yéem nu.



 Li ngay toppatoo danga ko wara xam.



 Na ngeen gëstu ba xam njabootu Fas ak xeeti Fas. »




 Siga ne ko : « Maam, lan ngay woowe njabootam? »



 Maam Faatu ne : « Nan la Fas wu góor tudd ? »



 Mu ne leen : « Fa lañu koy wax ».



 Fas wu jigeen, nan lañu koy woowe ?



 Ñu jëkkante waxandoo, ne wajan la tudd.




 Siga ne, maam : « Dégg naa ne mool mooy doomu fas. »



 Maam ne ko : « Wax nga dëgg, noonu la.



 Ma dolli leen ci yuuxu mala : « Bukki, picc ak ginaar dañuy sab.



 Xar ak Bey dañuy meem, nag dafay nàññi.



 Gaynde dafay ŋar.




 Gëleem dafay bëmm, Mbaam di ŋaax, fas di ŋexal.



 Maam ne : «Boo leen bëggee taxawal Fas, ne leen ko kor.



 Su boobaa, dina ñëw taxaw.



 Xaj nee na nangu na ku ko woowe kuri.



 Xar ne ku ma ne bar, ma jegesi.



 Kukur, kukur, lañuy woowe ginaar.»




 Siga ne : « Maam, dégg naa, boo nee ali, Fas daw. »



 Maam Faatu ne «: tee ngaa dàq Ginaar walla Xar.»



 Fara ne Siga : « Nanu wax ali Ginaar, ali Xar. »



 Maam Faatu ne : « Déet, dangeen naan kes Ginaar, arya Xar. »



 Noonu Muus romb, Fara ne ko sipp mu daw.




 Maam Faatu ne leen : « Ci melo lañuy wutale Fas tur. »



 Jàkkeer mooy Fas wu xonq.



 Fas wu jë bi weex lañu tudde ngélému.



 Mbéy mooy fas wu am tipp-tipp yu weex, su juddoo.



 Xaccub kaña ak xaccub seleen mooy fas wu am melo dóomutaal.



 Fasu naaru góor moom dereetam a ko jox dooleem.




 Siga ne : « Ndekete maam loolu yépp xam nga ko ci Fas ? »



 Tey li nu ci jàng bind na téere.



 Dinanu ko jotali ba mu law fépp.



 Man bëgg naa am fas tudde ko Maalaw.



 Bés bu jot, ma war ko di doxantu ci mbedd mi.




 Siga ak xaritam Fara bég nañu lool ci waxtaan wi.



 «Maalaw gisul raay bi» yëngal na seen siddit.



 Xam nañu ne moom sa bopp, xam sa bopp a ko jiitu.



 Su dul loolu, ngelaw lu la romb këf la.



 Jàmbaar yàgg naa bañ nooteel.



 Ku bëgg misaal xoolal ci Lat Joor ak Maalaw.



 Laaj yi :



 Wan fas moo gën a siiw ci fas yi Lat Joor doon war ?



 Nan la doomi fas tudd ?



 Ndax mag yépp a xam cosaanu démb ni Maam Faatu ?



 Lan ngeen xalaat ci fas wu mel ne Maalaw ?


 Ndeela jóge na ekool, waaxu jubal ci néegu Maam Ndumbe.



 Yaay ji ne ko : « Lu xew tey ba nuyuwoo kenn.



 Nuyul sa nijaay Lang, leegi la agsi, dëkk ba la jóge. »



 Ndeela ne ko « Nijaay xàmmeewuma la woon. »



 Nijaay ne ko : « Waa kër Niis ñu ngi lay laaj rekk.



 Nàmm nañu la lool rawatina sa xarit Biige. »




 Waxtaan ci Mbegaan Nduur


 Ndeela ne ko : « Ana sama Maam Ngóor ?»



 Yaay ji ne : « Xanaa rombuloo ko ca toolu màngo ya ci xur wi.



 Foofu la xéy dem, xam naa léegi mu dellusi.



 Naaj wi tàng nalool.»



 Nijaay ji ne : «Tàngoor woowu mooy ñoral màngo yi.»



 Yaay ji ne càmmiñam Lang na dugg ci néeg bi noppalu bu baax.




 Maam Ndumbee ngi daagu ndànk téye mbuusu màngoom.



 Noonu ndeela dogaale ko, laxasu ko.



 Mu ne ko : « Indi ma yenu mbuus mi, maam. »



 Maam ji ne : « Bu ko def na woon de,



 tànn yu mag yi. »



 Ndeela dugg na ci ndéegam génne pilyaanam tegal ko mu toog.




 Nu indil maan Ndumbe ndox mu naan.



 Maam ji ne Ndeela :



 «Kaay toog nii ci sama wet.



 Wax ma tey loo jàng ekool.»



 Sunu muse moo nu laaj nu taataan xibaar ci cosaanu dëkk bi.



 Gëstu yooyu nu def lanuy yokkal poñ ku nekk ci nun.




 Maam ji bég lool ne ko : « Toogal bu baax.



 Du fii ci Saalum ngay laaj cosaanam.



 Seen muse def na lu rafet.



 Boo nëwee ci dëkk, war nga xam cosaanam.



 Loolu dina tax nga mën a jëflante ak ñoom.




 Laaj nga ki nga war a laaj.



 Lu bare ñu ngi koy wax ci xew-xewu démb fekk ne amul.



 Ki nu koy laaj xamu ci dara.



 Bëgg lu neex nit ki, moo ko tax a nettali



 lu amul.



 Xaalis bi nu koy jox, jaral na ko soppi



 li xewoon.




 Yeen saa yi ay etijaŋ dina ñu



 fi ñëw di laajte.



 Dañuy yàkkamti, duñu nangoo dëkk ak ñun ba nu miin leen.



 Xam-xam kenn du ko joxe noonu.



 Lu bare ci li nuy bind demewul noonu.



 Noonu lanuy réerale ñu bare ci cosaanu réew mi.




 Ana man ana yaw, nga ñëw taxawuma,



 ma nettali la lépp !



 Loolu amul fenn, xel xalaatu ko.



 Ki bëgg xam, du doxale noonu mukk.



 Day ñëw bokk, di lekk li nuy lekk.



 Di fanaan fi nuy fanaan.



 di duggalante ak nit ñi,



 bu xew amee mu dem.




 Fii nu nekk ci Saalum, amoon na buur



 bu siiw.



 Mbegaan Nduur la tuddoon, moo nekkoon buur bi jëkk falu ci Saalum.



 Moom rekk a nekkoon buuru Siin, buuru Saalum, teeñ ci Bawol.



 Jamono jooju, Gàmbi ci waawam la doon doxe.



 Duggoon na Kajoor, sos fa dëkk bu ñu naan Ngaay Mexe.



 Li ma lay nettali yàgg na lool !




 Nguuram neexoon na lool ci ñi mu jiitewoon.



 Amoon na fit, amoon na xam-xam, amoon na gis-gis.



 Ku mënoon taxawu soxla askanam la woon.



 Moo tax nu wegoon ko lool.



 Ba leegi, ñu ngi koy woy, di ko fàttaliku.




 Indi na fa naatànge ak jàmm ju sax.



 Lu mu am du ci jiital boppam.



 Moo jàllale dex gi, jële ko Sàngomar, y ó bbu ko Kawoon.



 Looloo tax seereer si naan « o Maad refkatee Mbegaan .»




 Mooy tekki : « Masunoo am buur bu baaxe ni Mbegaan ».



 Ba Buur Siin Jée Sanu Fay gaañoo, nguur ga yënguwoon na.



 Amul woon doom ju tollu atum jël ndono li.



 Noonu la Mbegaan téyeenguur ga di xaarandi.



 Waagaan Suun Ngom Fay màgg,



 war a falu.



 Mbegaan mi téyéwoon nguur gi, delloo ko ko ci jàmm.



 Noonu la Mbegaan defoon, daldi dese nekk rekk buuru Saalum.




 Ngor googu mu wone ndax amati na ?



 Doylu googu ndax gisati nanu ko ?



 Ak ni nguur neexe, rawatina jamono jooju !



 Lu ni mel, bu nu ko feeñalul tooñ.



 Looloo nu war, fàttali la woon ak ña woon démb.




 Sët bi laaj ko, ne maam : « Fan la turu Saalum joge ? »



 Am na ñu ne turu sëriñ la bu ko ñaanal ba mu jël nguur gi.



 Am ñeneen ñu ne turu xaritam la woon, dafa bañoon nit ñi fàtte ko.



 Loolu cosaan la, yàgg na am.



 Am na ñuy tudde seen dëkk garab walla mala.




 Ndeela ne Maam Ndumbe : « luy cosaanu Kawoon ?»



 Maam ji ne ko mënuñoo wax taarixu Senegaal démb te boolewunu ci Kawoon.



 Dëkk bi jege na Kawlax, masul nangu nooteel.



 Buur yi fa jaar yépp bàyyi nañu fa woy yu dul fey.



 Ba leegi, Kawoon dafa ŋoy ci cosaanam.



 Looloo tax, muy amal at mu nekk



 gàmmu foofu.




 Maam ja ne ko : « Maamaat yi nettali nañu lu indi turu Kawoon.



 Ab Pël bu am xam-xam , tuddoon Illo Ka, moo seetlu genn garab gu yéeme.



 Guddi la doon feeñ waaye balaa fajar di jot, mu ne mes.



 Noonu, Illo Ka dem xibaar ko Buur Saalum.



 Ci noonu la jàppe garab gi ak i pexeem.



 Mu ne : « Ka nu seeti woon a ngii, nu gàttal wax ja, ne kawoon. »




 Ndeela ne : « Maam, laaj yi des nañu de, bul dem. »



 Maam ja ne ko : « Tee noo bàyyi ba beneen ? »



 Ndeela ne ko : « Des na benn rekk maam.



 Xanaa di nga wax tuuti ci Guy Njulli ?



 Dégg naa ne garab gu yéemee fa nekk.



 Foofu la buur yi doon yéeg di wone ne war nañu falu. »




 Maam ji ne ko : « ak loo ci mën a dégg, waru noo fàtte.



 Fàtte dafa fi xajul, xanaa dégg ngeen guy gu réy ga daan teeru njulli yi.



 Foofu tamit la buur ya daan waate, wone seen bopp.



 Ca béreb booba, la xeex bu siiw ba amoon.



 Toog ci nguur, moo jotale woon baay ak doom.



 Mu nekkoon diggante Makoddu ak doom ja Samba Lawbe Faal.




 Ndeela ne : « Lu waral ñu nuy nëbb sunu cosaanu dëkk ?



 Walla nuy wax xeex yi ci diggante buur yi rekk.



 Mu mel ne jàmm masul a am démb.



 Xanaa suuf si dafa gentoon, ba dunu wax mukk mbey ak càmm ?



 Xanaa nit ñi daawuñu lekk lekk gu baax ?




 Xanaa paj amul woon, ku feebar rekk faatu ?»



 Maam ja ne ko : « Li nga def bu ko ñépp defoon cosaan du réer.



 Boo xamee sa démb, dinga xam nooy doxale sa àdduna.



 Dinga gëm sa bopp, fonk sa moomeel.



 Ngelaw lu romb du la këf, ndax fi nga dëgg dina dëgër.



 Roy dàq dina fi jóge ba fàww.



 Lii ma la wax mooy waxi mag, du fanaan àll mukk. »



 Laaj yi :



 Kan moo jëkk nekk buur ci Saalum ?



 Lan moo indi turu kawoon ?



 Lu waral muse di laaj Ndeela mu wuti xibaar ci cosaanu dëkk bi ?



 Lan nga xalaat ci waxtaanu Maam Ndumbe ?


 Njëmbët Mbóoj a doon buuru Waalo ; jigeen ju mën góor la woon, dafa juboon, jàmbaare.



 Ci lépp lañu ko nawoon, ci xam-xam, ci yiw, ci mën boppam.



 Amoon na ay lingeer yu ko daroon ak ay bëkk-néeg.




 Njëmbët Mbóoj


 Seen col genn la woon, yére yu jot lañu daan sol, tegle ay sër yu sutante.



 Dañu daan jamu tuñ ak ciiñ.



 Pimpi lañu daan jamoo.



 Ay létti nguuka lañu daan def, wékk ci karaañe wurus yu bare aki libidoor.



 Dañu daan musóoroo musóor yu gàtt, ëmb bopp bi, bàyyi libidoor yi di feeñ.



 Jaaro yu rëy lañu daan takk.



 Dañu daan tegle kamisol ak mbubbu mu yem, teg sàmbasembe.



 Dañu daan takk caqi wurus ak peme.




 Su ñu noppee, daldi sex naanu ci seen gémmiñ, mu nurook seen njamutuñ.



 Ñaari dag a daan upp buur Njëmbët Mbóoj.



 Dafa daan takk ay lam yu rëy ci loxoom yi ak tànkam yi.



 Dañu koy fuddanal ay loxoom ak ay tànkam ba mu ñuul kukk.



 Dafa daan def musóor gu gudd,



 mel ni gu siñaara.




 Yenn saa yi, su soloo ba noppi,



 tegoo sër bu rëy te rafet.



 Dàlli maraakiis yuy mellax la daan sol.



 Buur Njëmbët Mbóoj daan na tëye



 bant bu taaru.



 Ku am kàddu la woon te xarañ lool



 ci jëflante ak nit ñi.




 Mbaax la daan jiital,



 ci lépp lu mu daan sumb.



 Buur bu tabe la woon.



 Daan na yónne saa su ne ay dërëm yu takku ci ay kureel.



 Lu mat juroomi téeméeri jigeen dañu daan toog di ko sargal, muy dogal.




 Kilifa gu mag la woon.



 Moo daan doxal réewam ni peresidaŋ, di toppatoo suñu réew mii di Senegaal.



 Daan na tànn ay góor, joxleen ay ndombo tànki baraagu Waalo.



 Jàmbaar la woon ndax moom moo daan tabb góor ñi, di leen sant ay liggeey.



 Moo leen daan folli tamit, bu liggéeey bi desee baax.



 Moom rekk moo amoon sañ-sañu fal ak folli ay kilifa.




 Waa réewam, ci ay xéwal lañu daan dund.



 Mbey mi dafa daan naat bu baax, dëkk bi yépp suqaliku.



 Jaaykatu mala bu jóge beneen réew, jaar ci réewam, fey ko xaalis bu bare.



 Ñépp ko nawoon, muy góor, di jigeen, di mag, di ndaw.



 Kenn yabu ko ci dara.




 Soxna su xam nit la woon te doon ku am maslaa ak dëkkandoo buuram yi.



 Buuru Gànnaar bi, Emiir Muhammet El Habiib, jëloon na ko soxna.



 Ci sëy boobu, am na ci ay doom.



 Buur Njëmbët Mbóoj dafa yaroon ay doomam ci njàmbaar ak mbaax.



 Dafa daan sol ay yére yu rafet, di solal njabootam col gu yiw.




 Laskoloñ ju neex la daan sotteekoo.



 Jigeen ju taaru la woon ba tubaab yi di ko nataal.



 Buur Njëmbët Mbóoj ay doomam yépp ñoo ko bëggoon.



 Ci ay lal yu rafet la daan toog, ñaari dag di ko upp ak uppukaay.



 Uppukaay yi dañu rëy te yaa, am benn bant bu gudd buy laal suuf.




 Ay lamu wurus ak peme la daan takk, boole ko ak caq yu rafet.



 Ay dàll yu ñu ñaw ak wëñi wurus la daan sol.



 Biir néegam, ay waxande yu



 rafet lañu fa tegle.



 Ay darabyu rafet ak ay lal yu neex a tëdd la amoon.



 Soo duggee cakëram, nga gis fa ay mbaar yu yéeme.



 Am na itam ay basaŋu per yu jéggi dayo.




 Dañuy bale suuf si ci kër Buur, lay ko ba mu nooy.



 Kër buur Njëmbët Mbóoj, ay bagaas yu rafet yoo dul gis fenn ñoo fa amoon.



 Kër gi dafa rëy, am na ëtt yu yaatu te bari ay garab.



 Dinga fa gis ay fas yu rëy, bari te rafet ak fas yu ñu solal ay yérey fas.




 Soo yéegee ci kow fas wi, dangay noŋŋi-noŋŋi.



 Kër Buur am na ay gétti nag, ay gétti xar, ay ginaar ak béy yu sakkan.



 Soo duggee ci toolu Buur, dafay naat, muy dugub, di gerte, di ñebbe di xaal



 ak mboq.



 Dinga fa gis ay garabi màngo, guyaab, soraas, siddeem.



 Soo bëggee lekk, ci ay bool yu mag lañuy lekke.



 Kër Buur Njëmbët Mbóoj dafa mel ne àjjana ju ndaw.


 Lu rafet rekk ngay gis, lu neex rekk ngay lekk.



 Buur Njëmbët Mbóoj am na ay xalamkat yu koy yendoo ak fanaane tagg, di xalam.



 Ay njari soow yu am suukër ngay naan ba sa biir fees.



 Soo demee ci waañi Buur, ay ndab yu bare nga fay fekk.




 Mbooloo mi dinañu lekk ba regg,



 naan ba màndi.



 Kër Buur kenn xalaatu fa xuloo, kenn xalaatu fa xeex, wax ju neex ngay dégg.



 Yar ak terànga ngay gis, ci waxin,



 doxin ak toogaay.



 Wax ndànk, dox ndànk, ci lu mu mën a doon.



 Buur Njëmbët Mbóoj amoon na sañ-sañu maye jigeen mu sëyi, def na ko ay yoon.




 Buur Njëmbët Mbóoj dafa amoon ay jikko yu rafet.



 Looloo tax, ba léegi ñu ngi koy fàtteliku.



 Wone na ne lu góor def ci njàmbaar, jigeen mën na ko.



 Tëye bu rafet la tëyee woon Waalo, ba ku ko dégg, naw ko.




 Boole na taar ak jom, yaru ak yaatu.



 Njëmbët Mbóoj yar na xaley Waalo.



 Dafa leen jàngal leen yar ak teggin, sutura ak màndu.



 Xam na ne fu ñu jóge ci mbaax la, ci mbaax lañuy jeexale tamit.



 Xaley Waalo am nañu xàmme ak ràññe.



 Boole na ci pasteef ak taalibe.




 Sëyu Buur Njëmbët ak Buur Muhammet Habiib sëy bu rëy la woon.



 Buur bi mayoon na ko téeméeri jaam, yokk na ci téemeeri nag.



 Mayoon na ko téemeeri géleem.



 Mu dolli ci téemeeri fas.



 Tegoon na ci itam téemeeri xar.




 Digganteem ak tubaab yi dafa tegu woon ci ay anam yu leer.



 Dafa daan bind lempo tubaab bi ci mbirum njaay ak jënd.



 Buur Njëmbët Mbóoj buur bu jub la woon.



 Lu lëndëm dafa daan laaj ñu leeral ko.



 Ku deful li war, dafa la daan teg ci yoon.




 Mbooloo mi mu doon toppatoo, dafa ko doon def ak yërmande.



 Ku nekk a xamoon sa yelleef ak sa wareef te di ko sàmm.



 Teey ak dal ñooy jikkoy buur



 Njëmbët Mbóoj.




 Taaram daan na yëngal népp.



 Buur Njëmbët Mbóoj, ku bëgg boppam la woon.



 Senegaal dootu ko fàtte ba fàww.



 Ay jëfam dootul fay mukk.



 Askan wi ci moom lañuy roy.



 Moom mooy teen bu dul dëy mukk.



 Mbaax, yiw ak tabe ñooy ay dàkkentalam.



 Laaj yi :



 Kan mooy Njëmbët Mbóoj ?



 Lan la Njëmbët Mbóoj tegoon tubaab bi ?



 Loo xalaat ci Njëmbat Mbóoj ?



 Soo doon Buuri Waalo,



 kon looy def ?


 Senegal, sunu réew, dafa yàgg am ay jàmbaar, yu góor ak yu jigeen.



 Jàmbaar yooyu dañu ràññeeku ci liggeey, ndax bëgg seen réew.



 Ñu yàgg it di bañ ku leen noot, ngir dëgëral sunu aada ak sunu cosaan.



 Ci jàmbaar yooyu tey dañu



 ci tànn jenn jigeen.



 Jigeen jooju dafa fésaloon boppam



 ci njàng.



 Mu ràññeekuwoon itam ci jaar-jaaram,



 ci biir réew mi ak ci bitim réew.




 Karolin Fay


 Kooku mooy Karolin Fay.



 Karolin, Siin la juddoo, ci dëkk bu ñuy wax Funjuñ, ci atum 1923.



 Muy doomu Luwi Jénn Fay ak Waalo-waalo bu ñuy wax Fatim Jóob.



 Bokk ci askanu Maañ Jóob Mbaaco.



 Pàppaam nekkoon di liggeey ci wàllu xaalis.




 Mu bokkoon itam ci ñi taxawal parti politij bu ñu doon wax esefiyoo (SFIO).



 Mu àndoon ak ñoom Seŋoor ak Mamadu Ja.



 Parti « SFIO » boobu moo màgg ba jur tey parti sosiyaalist.



 Kon Karolin dafa gimmi ci politig ak ci njàng ci biir këram.



 Mu nekkoon xale bu teel a gëm boppam.




 Mu xamoon bu baax lu mu bëgg ak lu mu bëggal askanam.



 Rawati na jigeenu goxam ñi nga xam ne coono yu metti la ñu daan dund.



 Muy ay coono ci seen wàllu séy, walla coono ndax ñàkk.



 Dañu sonnoon itam ci seen liggeeyu kër yu metti, ak yeneen ak yeneen.



 Loolu la Karolin gisoon, moo tax mu yëramoon lool askanam.



 Mu xam ne kon dafa war a jàng ngir jàppale leen.




 Bi mu amee juroom-ñaari at la ko pàppaam dugal ekool.



 Muy jàng bu baax, di raw ay moroomam yu góor ak yu jigeen.



 Museem bëggoon ko lool ndax jom ak



 pas-pas bi muy def ci liggeeyam.



 Muse bi xam ne xale bu jigeen booba,



 dina tekkiji ëllëg.



 Mu daan soññ yeneen eleew yi ngir ñu def na moom.



 Karolin nekk xaat, ci atam,



 royukaay ci ekool bi.




 Njàngam moomu, yàqalu ko dara ci liggeeyu jigeenam.



 Su wàcce, dafay jàppale yaayam ci liggeeyu biir kër gi.



 Bu yaayam boyalee, mooy upp taal bi.



 Mooy raxas yenn ndab yu sew yi, bale ëtt bi, ci kàttanam.



 Yaayam di ko jàngal ni ñuy togge ak ni ñuy tëyee kër ba mu set.



 Dafay sàmmi it jur yi naka ay moroomam yépp doon defe.





 Bi mu jeexale daara yu ndaw yi, la dem Dakaar.



 Muy jàng ci ekool bu ñu duppe léegi Bert Móbeer, nekk ci dggu Dakaar.



 Karolin jàng fa ñeent ba juroomi at.



 Bi mu noppee, mu dem joŋanteji ci ni ñuy tàggate jàngalekat yi.



 Foofu itam mu wone fa njàmbar lool.



 Mu jiitu, raw ay moroomam yépp.


 Ñu daldi koy jox raaya jàngalekat,



 yóbbu ko Luga.



 Mu def fa diir, ñu yóbbu ko Fuuta,



 daldi koy indi Kees nag.



 Ñu jëlewaat ko Kees, yóbbu ko Mbuur.



 Foofu, ñu def ko fa kilifa, ci benn ekool ndax xereñam.



 Mu bokk ci jigeen yu réew mi bu jëkk nekk kilifa ekool ci Senegaal.




 Foofu nag la xamantee ak boroom këram Demba Jóob, ci atum 1951.



 Mu nekk jàngalekat na moom.



 Ñu ànd ñoom ñaar, bokk liggeey ak bokk bëgg-bëgg bu jëm ci wàllu politig.



 Seen njàmbaar raññeeku lool ci nguur.



 Ñuy fexe ba jox benn bu nekk gëddaam, njàngale ma ak politig ba.




 Mu metti lool ci Karolin, yore këram,



 yore liggeeyam.



 Mu boole ko ak pas-pasam.



 Peresidaŋ ñeewante ko lool, ci li mu boole.



 Mu daldi koy genne ci daara yi.



 Mu yóbbu ko muy liggeey ci dëkku kaw yi, ngir gën a mën a jàppale jigeen ñi.



 Loolu nag, moo tax mu mën a dugg bu baax ci politig bi.




 Mu daldi taxawal benn kuréelu jigeen bu tudd «Mbooloo ngir jëm ci kanam (Iñoo Porogeresist bu Senegaal).



 Mu nekk ci di liggeey, raññeeku ci lool ci liggeeyam.



 Looloo tax, ñu fal ko depite ca péncum ndawu réew mi.



 Karol in nekk jigeen ju jëkk nekk depite fii ci Senegaal.



 Ci atum 1964, mu bokk ci ñi ñu tànn, ngir ñu defar téere doxalinu njaboot.




 Karolin am taxawaay bu raññeku lool ci mbirum jigeen ñi.



 Moo tax ñu boole ko ci mbotaayu jigeenu Afrig yépp.



 Mu jóge ci depite, ñu def ko ministar.



 Muy toppatoo wàllu jàppalante ak dimbalante ci réew mi.



 Karolin liggeey fa liggeey yu am solo.




 Seŋoor yokkal ko dayo ak daraja, yóbbu ko ci wetu ministar bi jiite gornomaŋ bi.



 Mu jëleeti ko foofu defati ko ministar biy toppatoo wàllu jigeen ñi kese.



 Lu tollu ci fukku at, Soxna Demba Jóob boobu di def kéemtalaay kàttanam.



 Muy fexe lu ne, ngir génne jigeeñ ñi ci ñàkk ak ci fitna.



 Looloo tax tey jigeen ñi am jéego yu bare.




 Karolin dafa teel a xam ni,



 li góor mën, jigeen mën na ko.



 Mu ne ñoo yem kepp ci wàllu njàng mi.



 Mu teel a gis ñàkk tolloo bi amoon diggante góor ñi ag jigeeñ ni.



 Mu gis itam mettital yi ak fitna



 yi nu leen di teg.



 Moo tax mu jóg di leen xeexal,



 ngir soppi seen dundin.



 Mu fexe ba jigeen ñi di mën a joŋante ak góor ñi ci daara yépp.




 Mu defar ay daara tuut-tànk, di fa dénkaane xale yu matagul dugg ekool.



 Doon na jàppale waajur yu jigeen yu xale yooyu ngir ñu dem liggeeyi.



 Daara yooyu mu ngi ko tabaxoon ca Garaa dakaar ak ca Kees.



 Amoon na itam Kànjem, ca Kasamaas ak Ayere laawo ca Fuuta.



 Karolin moo soppi itam bés bi ñu jagleel jigeenu àdduna bi yépp.



 Mu def ko ñaari ayubés yu ñu jagleel jigeeni Senegaal.




 Coppite goobu mu ngi ko def ci atu 1972.



 Mu jàppale jigeen ñi nekk ci dëkk yi ci kow gi ñu am ay foraas.



 Booba, jigeen ñi dañu daan dox ay kilomeetar di wuti ndox.



 Ñooy soq, di mooñ, di togg, lépp ci benn bés ; di ko def bés bu nekk.



 Mu wutal leen ay masinu wol, woyofal bu baax seen liggeeyu kër.




 Jàppale na jigeen ña tamit ci bi ñuy defar téere « kod da laa fami »



 Ci seen wàllu séy ak ci seen wàllu «nekkin ci dundin wi » la leen dimbalee.



 Karolin taxaw jàppale leen ñuy def ay kureel.



 Ñuy liggeey, bànk yi di leen lebal ak di leen dencal seen i xaalis.



 Ñii di liggeey ci njënd mi ak njaay mi, ñenn ñi nekk ci ñaw bi.



 Ñeneen ñi nekk ci cuub gi ak yeneen ak yeneen.




 Ci seen wér-gu-yaram, mu fexe ba ñuy dem ci kër doktoor yi.



 Ñuy nemmeeku seen yaram, rawati na, bi ñu weesoo jur.



 Mu taxawal ay bérébu jëndukaayu garab ci dëkk-dëkkaan yu ndaw yu bare.



 Jàppale na leen itam ba ñu mën a am alokasiyoŋ familyaal.



 Mu dugal leen ñuy jàng seen i làkki réew,



 di ci bind seen i soxlo.



 Mu yee leen ci njariñu jëmbat garab.




 Ci tënk daal, depite Karolin def na li mu mën ngir soppi nekkinu jigeen ñi.



 Waaye naam liggeey na lii yépp,



 teewul ba téy jafe-jafe yaa ngi fi.



 Yenn saa yi, ñu leen di mettital



 ci seen biir kër.



 Am na it ñu ñuy bàyyiloo seen jàng ba tey.



 Dañu leen di may boroom kër



 ci li dul seen sago.



 Jotaguñu itam ba tey ci seen ay suuf,



 ak yeneen ak yeneen.




 Karolin a ngi génn àdduna bésu 29 Sulet 1992 ci Dakaar.



 Am na nag jaar-jaar yu am solo ci réew mi, rawati na ci mbiri jigeen ñi.



 Jaar-jaaru Karolin daal dafa mel na



 tàq-tàqu dawlin ci kéyit.



 Ba léegi dañu koy tudd.



 Kureel gu ñëw rekk mën nga ci jàng.



 Laaj yi :



 Naata at la Karolin amoon bi muy dugg ekool ?



 Moom lu mu doon liggeey ?



 Karolin amoon na njaboot ?



 Loo xalaat ci Karolin Fay ?

